Kontracepcijska spirala
<s>Spirala ili intrauterini uložak (IUD) je vrlo učinkovit i dugotrajan oblik kontracepcije.</s><s>Riječ je o malenom ulošku T-oblika koji se postavlja u maternicu primarno u svrhu sprječavanja trudnoće.</s><s>Spiralu koristi 14,3% žena reproduktivne dobi diljem svijeta.</s>

<s>Iako je tradicionalno bila namijenjena ženama koje su rodile, istraživanja pokazuju da je nova generacija manjih hormonskih spirala (npr. Skyla, Jaydess) sigurna za korištenje kod adolescentica, kao i kod žena koje nisu rodile.</s>

<s>Vrste, kontraindikacije i nuspojave 
Postoje dvije vrste kontracepcijskih spirala: plastična presvučena bakrom i hormonska, koja ispušta hormon levonorgestrel (npr. Mirena).</s><s>U prvoj godini korištenja kontracepcijska efikasnost bakrenih spirala je 99,2%, a hormonskih kontracepcijskih spirala 99,8%.</s><s>Bakrene spirale mogu ostati u maternici do 10 godina, a hormonske od 3 do 6 godina.</s><s>Upotreba spirale ne utječe na dojenje te se može koristiti odmah nakon poroda.</s>

<s>Kod upotrebe bakrenih spirala može doći do obilnijeg menstrualnog krvarenja i grčeva.</s><s>Hormonske spirale, čija je upotreba u značajnom porastu u posljednjih 20 godina, smanjuju krvarenje ili ono čak potpuno izostaje budući da hormon levonogestrel stanjuje stijenku maternice.</s><s>Zbog toga se preporučuje njihovo korištenje ženama koje pate od menoragije ili endometrioze te ženama koje žele koristiti kontracepciju, a imaju kontraindikacije za oralnu hormonsku kontracepciju.</s>

<s>Nuspojave su rijetke i uključuju ispadanje uloška (2–5%), perforaciju maternice (<0,7%), upalnu bolest zdjelice (posebno u prva tri tjedna korištenja) te neregularno krvarenje.</s><s>Većina nuspojava nestaje nnakon što se tijelo navikne na uložak; u suprotnom, potrebno je zatražiti savjet liječnika.</s>

<s>Spirala se ne preporučuje ženama koje su sklone čestim upalama rodnice, ženama s određenim vrstama raka i određenim alergijama, ženama koje koriste lijekove protiv zgrušavanja krvi, barbiturate, steroidne lijekove i antiepileptike.</s>

<s>Istraživanja su pokazala da korištenje spirale smanjuje incidenciju invazivnog raka grlića maternice za 30% te može pomoći u liječenju ranog stadija raka endometrija.</s>

<s>Način djelovanja 
Hormonska spirala sprječava oplodnju na način da otpušta hormon levonorgestrel koji zadebljava cervikalnu sluz, otežavajući prolazak spermija kroz jajovod.</s><s>Učinkovitost u sprječavanju trudnoće je više od 99%.</s>

<s>Bakrena spirala izaziva upalne promjene sluznice maternice koje onemogućuju implantaciju te sadrži ione bakra koji smanjuju pokretljivost spermija.</s>

<s>Za razliku od prezervativa, spirala ne sprječava spolno prenosive bolesti.</s>

<s>Pravilno postavljanje nužno je za učinkovitost spirale, stoga je postavlja liječnik nakon obavljenog ginekološkog pregleda.</s><s>Spirala se unosi kroz rodnicu i cerviks te postavlja u maternicu.</s><s>Tijekom tog postupka kod nekih žena može se javiti nelagoda ili bol u zdjeličnom području.</s><s>Svaka spirala ima nit koja ostaje u vaginalnom dijelu vrata maternice i služi za kontrolu i uklanjanje.</s>

<s>Izvori</s>

<s>Žene
Ginekologija i porodništvo
Seksualno zdravlje</s>

